Rossiyada jamoat namozlari vaqtini qisqartirish taklif etildi

Xabarda ta'kidlanishicha, juma namozi odatda ma'viza bilan birga bir soatga yaqin davom etadi. Muftiyat esa namozni 10-15 daqiqagacha qisqartirishni, ya'ni bevosita namozni ado etish bilan o‘tkazishni tavsiya qilgan. Bu haqda musulmonlar diniy boshqarmasi raisi birinchi o‘rinbosari Damir Muxitdinovning hududlardagi boshqarmalar rahbarlariga yo‘llagan maktubida aytilgan.
Shuningdek, boshqa jamoat namozlarida ham namoz vaqtini qisqartirish yo‘li bilan namozxonlarning yopiq inshootlarda uzoq vaqt birga qolishlarini minimallashtirish tavsiya qilingan.
Muftiyat o‘zida o‘tkir respirator virus infeksiyasining birinchi alomatlarini yoki o‘zini yomon his qilayotganlarni “boshqa odamlarni xavfga qo‘ymaslik uchun” uyda qolib, masjidlarga va boshqa jamoat joylariga bormaslikka chaqirgan.
Shuningdek, diniy tashkilotlar binolariga namoz o‘qish joylari va sinfxonalariga alohida e'tibor qaratgan holda qo‘shimcha sanitar ishlov berishni tashkillashtirish tavsiya qilingan. 
Bundan tashqari, diniy tashkilotlarga qo‘llarga kontaksiz antiseptik ishlov berish qurilmalarini o‘rnatish, tashrifchilarning haroratini kontaksiz termometr bilan o‘lchash, isitmasi borlarni ichkariga kiritmaslik tavsiya qilingan. Shuningdek, namozlardan keyin qo‘l siqishishdan vaqtincha voz kechish maslahat qilingan.
“Ushbu ko‘rsatmalarga epidemiologik vaziyat barqarorlashib, ular bekor qilingungacha amal qilish lozim”, deyilgan xabarda.